
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	17 martie 2009

	Nr.
	27/99


R A P O R T

asupra propunerii legislative pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 88 din 11 februarie 2009, cu dezbaterea pe fond în procedură obişnuită a propunerii legislative pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.633/27.05.2008)

· avizul negativ al Consiliului Economic şi Social (nr.1204/17.06.2008)

· avizul negativ al Comisiei juridice, de disciplină şi imunităţi (nr.31/184/03.03.2009)
· avizul negativ al Comisiei pentru buget, finanţe şi bănci (nr.22/107/05.03.2009)

· avizul negativ al Comisiei pentru egalitatea de şanse pentru femei şi bărbaţi (37/160/06.03.2009).

Propunerea legislativă are ca obiect de reglementare modificarea şi completarea Legii nr.19/2000 privind sistemul public de pensii şi alte drepturi sociale, în sensul creşterii valorii punctului de pensie, care să reprezinte 45% din salariul mediu pe economie, începând cu data de 1 iunie 2008, faţă de prevederea iniţială din lege care stabilea ca acest cuantum să se aplice de la data de 1 ianuarie 2009.
Comisia propune Plenului Camerei Deputaţilor respingerea iniţiativei legislative întucât această reglementare a rămas fără obiect ca urmare a majorării valorii punctului de pensie prin Ordonanţa de urgenţă a Guvernului nr.108/2008, începând cu luna octombrie 2008 şi a Legii bugetului asigurărilor sociale de stat – de la 1 aprilie şi 1 octombrie 2009.
De asemenea, aplicarea majorării propuse, de la 1 iunie 2008, ar avea caracter retroactiv, încălcându-se, astfel, prevederile art.78 din Constituţia României, republicată.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 

La dezbaterile care au avut loc în şedinţa comisiei din 10 martie 2009 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale:
· d-l Marius Lazăr – Secretar de Stat
· d-na Georgeta Jugănaru – director.

La lucrările comisiei au fost prezenţi 18 deputaţi, din totalul de 19 membri ai comisiei.

În cursul dezbaterilor a fost propus un amendament de către domnul deputat Kerekes Karoly, care, supus votului, a obţinut 6 voturi pentru, 7 voturi împotrivă şi 2 abţineri, fiind respins. Amendamentul este redat în anexa la prezentul raport. 
Raportul de respingere al comisiei a fost adoptat cu majoritate de voturi (5 voturi împotrivă şi 2 abţineri).
Propunerea legislativă a fost respinsă de Senat în şedinţa din 4 februarie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Victor Paul Dobre


Kerekes Károly 

Şef serviciu, 

Consilier Elena MESAROŞ

Întocmit,

Consilier Elena ANGHEL

ANEXĂ


Amendament respins:


Art.80, alin.(3)


(3) Valoarea punctului de pensie, determinată conform prevederilor alin.(1) sau (2), nu poate fi mai mică de 37,5% din salariul mediu brut utilizat la fundamentarea bugetului asigurărilor sociale de stat, începând cu data de 1 ianuarie 2008, respectiv de 45% din salariul mediu brut utilizat la fundamentarea bugetului asigurărilor sociale de stat, începând cu data de 1 aprilie 2009.

Autor: d-l deputat Kerekes Karoly

